Papersnake/gushiwen huggingface dataset:
隋堤柳
白居易（唐代）

隋堤柳，
岁久年深尽衰朽。
风飘飘兮雨萧萧，
三株两株汴河口。
老枝病叶愁杀人，
曾经大业年中春。
大业年中炀天子，
种柳成行夹流水。
西自黄河东至淮，
绿阴一千三百里。
大业末年春暮月，
柳色如烟絮如雪。
南幸江都恣佚游，
应将此柳系龙舟。
紫髯郎将护锦缆，
青娥御史直迷楼。
海内财力此时竭，
舟中歌笑何日休？
上荒下困势不久，
宗社之危如缀旒。
炀天子，
自言福祚长无穷，
岂知皇子封酅公。
龙舟未过彭城阁，
义旗已入长安宫。
萧墙祸生人事变，
晏驾不得归秦中。
土坟数尺何处葬？
吴公台下多悲风。
二百年来汴河路，
沙草和烟朝复暮。
后王何以鉴前王？
请看隋堤亡国树。
寄从兄宪兼示二弟
徐铉（宋代）

别路吴将楚，离忧弟与兄。断云惊晚吹，秋色满孤城。

信远鸿初下，乡遥月共明。一枝栖未稳，回首望三京。
临江仙
刘琬怀（清代）

犹忆西窗听雨，绿阴乍展如云。生憎修竹上弹文。

移来消暑气，生处净尘氛。

别擅清幽风致，行行侧理成纹。蒲葵一任斗纷纷。

斜偎蝴蝶袖，低宕石榴裙。
荆州新秋病起杂题一十五首 病起见秋扇
齐己（唐代）

病起见秋扇，风前悟感伤。念予当咽绝，得尔致清凉。

沙鹭如摇影，汀莲似绽香。不同婕妤咏，托意怨君王。
颂
释自圆（宋代）

南北东西万万千，乾坤上下两无边。
相逢相见呵呵笑，屈指抬头月半天。
吊定海死事诸君子
孙诒经（清代）

漠漠沙场百战尘，独留正气在乾坤。长埋碧血流余怨，剩有丹乾报主恩。

烽火孤城伤往事，江湖杯酒酹忠魂。问谁替作睢阳传，事迹分明待讨论。
四时田园杂兴六十首·其二十
范成大（宋代）

茅针香软渐包茸，蓬藟甘酸半染红。
采采归来儿女笑，杖头高挂小筠笼。
浣溪纱 其十六
程颂万（清代）

一雁南来雪满衣。人言柳叶似愁眉。

一枝枝好更题诗。

但是好花皆易落，谁怜好梦转相思。

水声呜咽若东西。
宫词一百首
岳珂（宋代）

奎躔五纬验连珠，瑞纪人文启圣符。
一札铁衣天下诵，千山黑处起金乌。
近买山范湾自营藏地与亡弟草塘君及外家墓茔
薛嵎（宋代）

草塘相望隔重云，愧我为兄蚤哭君。
少日对吟听夜雨，老来无计抚孤坟。
泉台冥漠唯增感，人事安排已十分。
莫待他年推吉应，如今友爱最先闻。
白露前一日已如深秋有感
陆游（宋代）

匹马曾防玉塞秋，岂知八十老渔舟。
非无丈二殳堪请，只恐傍人笑白头。
束岩寺避暑
刘克庄（宋代）

若非来寺里，无地避炎蒸。
经雨房基润，依山井气冰。
榻虚凉睡客，松湿滴归僧。
对此专宜静，为诗亦不应。
挽李尚书母太淑人
黄榦（宋代）

枌社传家范，阶庭著义方。
能令锵剑履，争欲倚门墙。
么麽真无用，提撕独异常。
登堂今已尖，收泪转淋浪。
渡易水
陈子龙（明代）

并刀昨夜匣中鸣，燕赵悲歌最不平；
易水潺湲云草碧，可怜无处送荆卿！
致政中大邵公挽词二首 其二
孙觌（宋代）

忆从少日望前修，追数流年四十秋。并辔同游天上路，连樯共载雪中舟。

伤心往事千忧结，回首劳生一梦休。见说骑鲸追汗漫，只将遗蜕掩山邱。
步韵奉酬林郡守二首 其二
阳孝本（宋代）

家世中条旧素贫，尘编堆积漫缤纷。未甘末俗成虚老，却笑劳生漫逐群。

为爱严陵滩上月，还思巢父岭头云。闾阎莫怪衡门陋，旌节曾来有使君。
寄题开州史君陈师宗柴扉
杨万里（宋代）

屋是第一把，门是柴一束。
是间著宇宙，太仓半粒粟。
五闻陈家扉，样似陶家屋。
孤松不须双，五柳何用六。
竹篱东复东，添种数丛菊。
剩肯蚕皈来，盈尊酒初绿。
江上
李商隐（唐代）

万里风来地，清江北望楼。云通梁苑路，月带楚城秋。

刺字从漫灭，归途尚阻修。前程更烟水，吾道岂淹留。
寒食寓怀
梁颢（宋代）

明日一百五，春风余几何。
愁随新火出，病忆故人多。
草色墙阴合。花香宿雨和。
耿怀殊不寐，终夕扣壶歌。
戊午吟 其十五
高攀龙（明代）

孝是修行无价珍，此身在处即吾亲。一禽一草非时剪，五辟三千律可论。

仓德饮和供菽水，朝乾夕惕省昏晨。不分富贵与贫贱，大孝光天是守身。
万里江山图为浦友谦赋
倪谦（明代）

乾坤浑沌二气相荡摩，盘古未出浩劫渺渺知如何。

一从高下奠清浊，山岳峙立流江河。至今山作漾沙势，水载厚地无停波。

百川万折竞趋海，连峰迤逦堆青螺。嗟我閒情本好游，一官束缚如茧窠。

天生好景在人世，未得放棹穷经过。老彭翛翛江海客，胸蟠造化谁能识。

醉握毛锥写作图，万里分明归咫尺。风雨溟濛元气俱，林霭阴森鬼神泣。

令我披图思爽然，恍若掀篷倚秋壁。高者何为如削玉，峨眉熊耳通巴蜀。

低者何为如伏象，滟滪瞿塘雪涛涨。远如群龙飞上天，近如万马奔饮泉。

深壑幽沉积苍翠，浅渚洄洑涵清涟。巫峰十二净可摘，瑶篸散掷夔门边。

汉皋春晚客遗佩，湘浦晓凉人刺船。山长水远望不极，满目但见浮岚烟。

锡山浦君最潇洒，不爱黄金偏爱画。得此何殊席上珍，白璧明珠喜盈把。

君不见平生李谪仙，千载马子长，足迹所到皆文章。

芳名不逐草木腐，直与山水争辉光。宁知此兴亦不浅，抚卷为君歌慨慷。

还君之画停我笔，呼童捉酒浇诗肠。
送张器著作
刘敞（宋代）

昔年闻子虚，上国重相如。老厌诸侯客，晚陪东观书。

弦歌鲁儒习，风俗楚人馀。感激青云气，功名亦未疏。
买砚碑
赵孟坚（宋代）

恰在贳金醉砚直，又逢古洛蔡公碑。
摩挲不忍教他去，笑杀典衣偿直时。
蹇叔哭师
左丘明（先秦）

冬，晋文公卒。庚辰，将殡于曲沃。出绛，柩有声如牛。卜偃使大夫出，曰：“君命大事将有西师过轶我，击之，必大捷焉。”

杞子自郑使告于秦曰：“郑人使我掌其北门之管，若潜师以来，国可得也。”穆公访诸蹇叔。蹇叔曰：“劳师以袭远，非所闻也。师劳力竭，远主备之，无乃不可乎？师之所为，郑必知之。 勤而无所，必有悖心。且行千里，其谁不知？”公辞焉。召孟明、 西乞、白乙使出师于东门之外。蹇叔哭之曰：“孟子！吾见师之出而不见其入也。”公使谓之曰：“尔何知！中寿，尔墓之木拱矣！”

蹇叔之子与师，哭而送之，曰：“晋人御师必于崤，崤有二陵焉。 其南陵，夏后皋之墓也；其北陵，文王之所辟风雨也，必死是间，余收尔骨焉！”秦师遂东。
浣溪沙·翠葆参差竹径成
周邦彦（宋代）

翠葆参差竹径成。新荷跳雨泪珠倾。曲阑斜转小池亭。
风约帘衣归燕急，水摇扇影戏鱼惊。柳梢残日弄微晴。
初春暴热过静者居限韵
袁宏道（明代）

花气郁春蒸，下马脱吴绫。坐看缃格下，时有朴纱蝇。

罄口与木笔，非时联作朋。雏篁茁垐齿，冶叶被苍藤。

间蝶趁风廊，香须沾其膺。似彼青娥子，梦亦恋花缯。

盆池供瘦石，斜幌隐龛灯。回风逆香缕，袅袅青烟腾。

研丹窜今文，时轨裂轲曾。云山刻骚士，秾香恼定僧。
春夜温故六言二十首
刘克庄（宋代）

辨才师苦死爱，文皇帝得许痴。
温韬劫陵大盗，萧翼穿窬小儿。
湖上梅花歌四首
王稚登（明代）

家家山色对春湖，日日春风听鹧鸪。
门前杨柳藏鱼市，屋上梅花当地租。
雪堂仍旧老师和予送可师新字韵见招复作五首寄之兼呈无證 其三
释慧空（宋代）

干戈平定日，湖海倦游身。况得君为社，招呼我辈人。

初无家似燕，宜有喜如春。悬想西山下，雨馀钟鼓新。
颂古八首
释元聪（宋代）

只知瞻礼紫金容，不觉脑门遭霹雳。
平生心胆向人倾，相识还同不相识。
赠中宪大夫四川崇庆州牧常公殉节诗 其二
焦和生（清代）

白山辽水蔚菁英，噀血衔须共擅名。临难从容真国士，冠军义勇属书生。

丝纶应使忠魂慰，簪笏常留奕叶荣。鹤驭归来今几载，悲风谡谡动边城。
榴花洞
黄裳（宋代）

莲社是非外，洞天空色中。一枝樵客梦，两腋石门风。

鹿径踪何在，榴花信可通。此缘当邂逅，来接紫玄翁。
句 其七
徐俯（宋代）

诗如云态度，人似柳风流。
归日
程炎子（宋代）

去时雪学杨花舞，归日花如雪样飞。
何事杨花并雪絮，送人西迈送人归。
贺明朝·忆昔花间相见后
欧阳炯（五代）

忆昔花间相见后，只凭纤手，暗抛红豆。人前不解，巧传心事，别抛依旧，辜负春昼。
碧罗衣上蹙金绣，睹对对鸳鸯，空裛泪痕透。想韶颜非久，终是为伊，只恁偷瘦。
送千二十侄五首
李吕（宋代）

贤哉东道世崇儒，爱子尤专择楷模。
责望要须精举业，未应道义略唐虞。
自咏
蔡权（宋代）

故居荐山东，十载去不还。
故人庐峰北，一念长周旋。
风波既渺藐，岁月空推延。
园地益新好，亭馆故依然。
忆昔紫阳翁，沉醉春风前。
登览意有会，携提笔如椽。
银钩并铁画，灿烂疑蛇蜒。
至今雕梁上，日夕生云烟。
触事多思远，抚景良独妍。
秀色可览结，岚光渺无边。
斯文与斯亭，千古垂不刊。
兰溪道中二首
项安世（宋代）

征人颊热共占霜，忽报冬温是雨祥。
正向愁边闻吉语，三霜两假是寻常。
题胡季亨观生亭二首
杨万里（宋代）

谁信秋霜腊雪中，雪中霜里有春风。
菊花未了梅花发，休说桃花入嫩红。
一萼红 获鹿驿馆逢藏僧
曾廉（清代）

忽凉秋。正垂杨驿馆，鸿爪两淹留。关塞烽烟，乾坤劫数，纵逢活留还愁。

夕阳晚、一帘山影，山断处、辇路在云州。无限心情，兰因絮果，语断难收。

又见呼卑勒罕，几回寻春梦，宝界重游。石上精魂，生前明月，依稀楚楚蜉蝣。

凭投赠、名香异枣，与世閒、一例作赓酬。只是天涯野老，不少离忧。
拟古
张家珍（明代）

妾家南海傍，青春兰芷香。堕马梳成吴后髻，织腰学作楚宫妆。

自别阿郎难记时，空帷不复整蛾眉。春风白昼帘不卷，紫燕双飞高下窥。

错问阿郎郎不语，对镜两人空泪垂。不见十年颜色老，落花满地伤怀抱。

妾上高楼望楚云，郎在湘江怨芳草。
曾子固令咏齐州景物作二十一诗以献 其八 采香亭
孔平仲（宋代）

芙蓉近可攀，香草供幽赋。公才如命骚，此是冥搜处。
赋得婀娜当轩织诗
萧诠（南北朝）

东南初日照秦楼，西北织妇正娇羞。绮窗犹垂翡翠幌，珠帘半娇珊瑚钩。

新妆入机映春牖，弄杼鸣梭挑纤手。何曾织素让新人，不掩流苏推中妇。

三日五匹未言迟，衫长腕弱绕轻丝。绫中转蹑成离鹄，锦娇回文作别诗。

不惜纨素同霜雪，更伤秋扇箧中辞。
成化乙未廷试受卷纪事有作时年三十 其一
程敏政（明代）

大廷多士若云屯，入对从容感至尊。新雨过城开晓霁，好风吹柳散春温。

尚方络绎来珍馔，中使催呼锁禁门。回首十年如梦里，传胪当日愧蒙恩。
答王少参见怀
杨巍（明代）

我岂扬云侣，君同王粲贤。愤时应仗酒，投老是何年。

扰扰干戈地，凄凄雨雪天。不堪客舍里，独诵鸟鸣篇。
新秋言怀寄鲁望三十韵
皮日休（唐代）

新秋入破宅，疏淡若平郊。户牖深如窟，诗书乱似巢。

移床惊蟋蟀，拂匣动蟏蛸。静把泉华掬，闲拈乳管敲。

桧身浑个矮，石面得能bn.小桂如拳叶，新松似手梢。

鹤鸣转清角，鹘下扑金髇.合药还慵服，为文亦懒抄。

烦心入夜醒，疾首带凉抓。杉叶尖如镞，藤丝韧似鞘。

偾田含紫芋，低蔓隐青匏。老柏浑如疥，阴苔忽似胶。

王馀落败堑，胡孟入空庖。度日忘冠带，经时忆酒肴。

有心同木偶，无舌并金铙。兴欲添玄测，狂将换易爻。

达人唯落落，俗士自譊譊.底力将排难，何颜用解嘲。

欲销毁后骨，空转坐来胞。犹豫应难抱，狐疑不易包。

等闲逢毒蠚，容易遇咆哮。时事方千蝎，公途正二崤。

名微甘世弃，性拙任时抛。白日须投分，青云合定交。

仕应同五柳，归莫舍三茅。涧鹿从来去，烟萝任溷殽。

狙公闹后戏，云母病来摷。从此居方丈，终非竞斗筲。

道穷应鬼遣，性拙必天教。无限疏慵事，凭君解一瓟。
捣练子 晓从圣因寺入钱塘门
郭慧瑛（清代）

残月白，早霞红。岸柳依依战晓风。傍水人家门未启，隔湖吹堕一声钟。
郊祀纪事十首 其十
周紫芝（宋代）

楼上红鸾扇影寒，楼前宣赦万人看。清台奏瑞初呈了，五色祥云簇彩竿。
即事
沈与求（宋代）

造物劳人亦懵哉，又驱疲马上崔嵬。经从野店初尝笋，行尽江村始见梅。

千里短书先梦寐，半生多难足风埃。桔槔俯仰成何事，已念渔蓑归去来。
观风堂
王十朋（宋代）

薄俗浇风有万端，欲将眼力见应难。但令心境无尘垢，端坐斯堂便可观。
送冯传之
叶适（宋代）

我乞来荆州，足未曾出门。
明明楚汉迹，莽莽风尘昏。
兹复罢著书，梵译专讨论。
颓然对白法，诸有不得存。
传之京口别，岁暮始穷源。
帆张飞动势，缆系栖泊痕。
相顾举杯酒，醉极沮漳翻。
儒生慕杰气，赤手诛鲸鲲。
将军建实垒，寸甓宜自攒。
于时雪五尺，遣卒问江干。
答言屈大夫，横肆群鱼吞。
岂如卫甯蘧，舒卷常温温。
闻此重嗟叹，恐堕祸福观。
荣禳用国宝，谁能免沉燔。
要令德性脩，仍挽江海浑。
我今材力尽，拙计东南坤。
尚余春秋志，欲执左袵奔。
念子独奈何，葺屋补墙藩。
梅花一两坼，春意到草根。
倘见南枝荣，折寄随惊湍。
荷花
王安石（宋代）

亭亭风露拥川坻，天放娇娆岂自知。
一舸超然他日事，故应将尔当西施。
和魏定父早春十首
王之道（宋代）

怪来庭砌堕寒梅，风笛数声清以哀。
两日枯肠餍蔬笋，不堪茗椀发轻雷。
夜宿五层楼 其二
邝梦琰（明代）

崚嶒高阁与云浮，几度凭栏对白鸥。梧树朝阳栖凤馆，桃花春白化龙洲。

地连百粤千峰出，天入三江万里流。芳草东风无限意，不堪回首仲宣楼。
绍兴二十八年祀圜丘
学士院（宋代）

肆类上帝，怀柔百神。
槀秸既设，珪币既陈。
精诚潜交，已事而竣。
佑我亿载，基图日新。
久雨
彭汝砺（宋代）

十日七日雨，十步九步水。师徒宿蓁莽，宴坐吾亦耻。

其谁护封穴，未忍鸟鼠死。天意若有谓，无人可言此。
次韵谢兄立春戏拟春帖子
方岳（宋代）

青旗簇仗赐银幡，共以升平奉至尊。
阊阖千官花底散，紫泥香熟诏书温。
石笋桥
王十朋（宋代）

刺桐为城石为笋，万壑西来流不尽。黄龙窟宅占上游，呼吸风涛势湍紧。

怒潮拍岸鸣霹雳，淫潦滔天没畦畛。行人欲渡无翼飞，鱼腹蛟涎吁可闵。

二三大士为时出，目睹狂澜心不忍。小试闲居济川手，远水孤舟寇忠悯。

亦有山僧愿力深，解使邦人指仓囷。五丁挽石投浩渺，万指硺山登嶾嶙。

辛勤填海效精卫，突兀横空飞海蜃。趾牢千尺鲛人室，护以两旁狮子楯。

南通百粤比三吴，檐负舆肩走騋牝。论功不减商舟楫，遗利宜书汉平准。

莫将风月比扬州，二十四桥真蠢蠢。我时出郊春雨后，鹭点沙汀飏鹰隼。

江亭矫首独遐观，有客南来杯共引。欲咏河梁拟苏李，颇类鉴湖逢元稹。

江山不逢贤太守，袖手沉吟觉才窘。况无铁笔拟端明，徒使时人笑蚯蚓。

绣衣屡约吾来游，未遂堪嗟德星陨。乡来尝以记属我，固避牢辞惭不敏。

传闻江欲飞栋初，异论纷纷互矛盾。世无刚者桥岂成，名与万安同不泯。
和陶饮酒二十首
苏轼（宋代）

何人筑东台，一郡坐可得。
亭亭古浮图，独立表众惑。
芜城阅兴废，雷塘几开塞。
明年起华堂，置酒吊亡国。
无令竹西路，歌吹久寂默。
菩萨蛮（春晚二首）
梅窗（宋代）

点点花飞春恨浅。浅恨春飞花点点。莺语似多情。情多似语莺。

恋春增酒劝。劝酒增春恋。颦损翠蛾新。新蛾翠损颦。
赠商山东于岭僧
李廓（唐代）

商岭东西路欲分，两间茅屋一溪云。

师言耳重知师意，人是人非不欲闻。
贺新郎·和前韵
辛弃疾（宋代）

觅句如东野。想钱塘风流处士，水仙祠下。更亿小孤烟浪里，望水彭郎欲嫁。是一色空蒙难画。谁解胸中吞云梦，试呼来草赋看司马。须更把，《上林》写。
鸡豚旧日渔樵社。问先生：带湖春涨，几时归也？为爱琉璃三万顷，正卧水亭烟榭。对玉塔微澜深夜。雁鹜如云休报事，被诗逢敌手皆勍者。春草梦，也宜夏。
汪海云为骖儿画白鸡鲜洁可爱戏题一绝
吴俨（明代）

菊丛东畔石阑西，素质天然不染泥。玉漏未残天未晓，莫教轻易草间啼。
九日大风雨与黄道晦陈惟秦饮屋后小山
徐熥（明代）

九日忽风雨，登高事已非。秋声繁灌木，商意薄轻衣。

众壑浮青霭，千峰失翠微。小山培塿甚，吟眺亦忘归。
泊嘉州拟游峨眉不果登九顶山州守郑君麟野招饮其上薄暮乃还舟次为纪其游五首 其二 郭璞岩
陈是集（明代）

鸟光山上旷怡亭，尔雅笺成墨起灵。传有江鱼能变黑，客来长啸试垂听。
偈颂七十六首
释师观（宋代）

唇上碧斑宾豹博，舌头当的帝都丁。
鸳鸯绣出从君看，不把金针度与人。
初到陈州二首
苏辙（宋代）

谋拙身无向，归田久未成。
来陈为懒计，传道愧虚名。
俎豆终难合，诗书强欲明。
斯文吾已试，深恐误诸生。
久爱闲居乐，兹行恐遂不。
上官容碌碌，饱食更悠悠。
枕畔书成癖，湖边柳散愁。
疏慵愧韩子，文字化潮州。
记梦二首
释云岫（宋代）

兔角峥嵘出象头，六街齐打凤皇球。
乌投墨沼云将合，鹭宿银河月正秋。
栽花
释智圆（宋代）

移花来种草堂前，红紫纷纭间淡烟。
莫欢朝开还暮落，人生荣辱事皆然。
通波塘泛舟沈惟馨王大用钱时敛联句
顾清（明代）

舟出五里塘，迢迢去路长。水花红近眼，烟柳绿成行。

茅屋依山小，汀兰拂棹香。时时见渔父，击楫下沧浪。
再用前韵 其一
蔡戡（宋代）

秋著寒花取次生，千丛向晓露珠盈。根灵不止芝房秀，香远仍分桂子清。

弄雪飘飖疑玉女，迎风绰约认瑶英。品题自是推词伯，谁道诗中只庶兄。
欹枕答朱郡丞
梁有谦（明代）

思家欹枕懒看春，似是莺花厌客贫。千古穷愁终在我，百年傲骨强依人。

临书绝爱来禽旧，对酒先怜射兽新。索处凄凉歌一曲，南中回首晚伤神。
熙宁望祭岳镇海渎十七首
佚名（隋代）

神之至止，熙坛为春。
神之将归，放服振振。
歘兮回飚，窅兮旋云。
祐于东方，永施厥仁。
句
苏涣（唐代）

云台胜景压苍溪，东汉遗名冠蜀西。
杂兴十首
刘克庄（宋代）

不肯弹冠起，俄从折简招。
虽然舐丹药，未免悔青苗。
清明书事
曹勋（宋代）

老来不复较三余，只养恬愉守故居。
新火又逢寒食节，故人谁寄一行书。
随人只得身康健，寓物须烦酒破除。
剩读佳章正凭槛，海棠花上雨疏疏。
秋怀六首
洪迈（宋代）

导江自岷山，源浅觞可滥。
下集大小川，千丈水府暗。
策策井桐寒，炯炯窗月淡。
后生抱奇志，黄墨勤点勘。
句
释遵式（宋代）

真空是选场，大觉为官位。
调笑令 其六 蔡家娘子
陈维崧（清代）

西堂花茵侬好持，此间风月堪咏诗。溢奴小儿若冰雪，紫缓绿酒饶神姿。

竟陵判司大懊恼，夜寒空馆眠难好。翠簪腻滑促传觞，口吃微闻唤鸾老。

鸾老。头脑好。善谑群真堪绝倒。夜寒空馆人声悄。

地下为欢须早。南邻娘子翘翘小。共泛玻璃清醥。
秋日
裴夷直（唐代）

六眸龟北凉应早，三足乌南日正长。

常记京关怨摇落，如今目断满林霜。
西湖四时四首 其一
范纯仁（宋代）

白鹭文鸳鉴里飞，红桥朱阁影参差。疏林密雪皆堪赏，不特寻芳避暑时。
送朝士使虏
杨万里（宋代）

又见皇华赋北征，谪仙俊气似秋鹰。诗成紫塞三更月，马渡黄河十丈冰。

赵北燕南有人否，禽胡归汉竟谁曾。天家社稷英灵在，佳气时时起五陵。
卢溪谒周元公祠
严嵩（明代）

古镇无监税，高贤有奉祠。位卑名德重，世远士民思。

风月卢溪迥，衣冠宋代遗。停骖肃瞻拜，敢惜去程迟。
偶成四绝书寄子坚道契 其一
黄裳（宋代）

皆有前缘志自通，大云山下偶相逢。春来拿得龙双角，走下昆崙第一峰。
题败荷
王翰（唐代）

曾向西湖载酒归，香风十里弄晴晖。
芳菲今日凋零尽，却送秋声到客衣。
姑苏晚泊闻吹鹧鸪
李龏（金朝）

红映高台绿绕城，茜衣菱女画桡轻。谁家玉笛吹残照，更听钩辀格磔声。
胡生仕中九日载酒
李昱（明代）

门生载酒来衡宇，野客簪花忆故乡。酒色才于今岁绿，花枝仍似去年黄。

残山剩水登临厌，短句长歌属和忙。信是乾坤容晚景，不知风雨过重阳。
耕谷
释居简（宋代）

屦痕不印步虚坛，欲事锄犁恐亦难。云子熟时还自饱，不知沆瀣与谁餐。
分得要离冢送陈伯孺之姑苏
徐熥（明代）

漆灯明灭半无光，断碣凋残字几行。黄土一抔封马鬣，紫苔三寸锈鱼肠。

月中似听英魂泣，地下难埋侠骨香。况与伯鸾丘垄近，烦君并为荐椒浆。
送李顺文
李延兴（元代）

维齐古青州，其地山水秀。
尝遭国大侵，夹辅犹腋肘。
宅土称上腴，财赋等浙右。
奇阃久乃隳，完城失封守。
妖盗起潢池，跳梁裒林棷。
白昼烧通衢，胡马相践蹂。
屋化飞尘灰，莽莽草木茂。
往年大姓家，存者无八九。
兵兴岁无虚，穑事废南亩。
纷驰赤白囊，烈勋径何有？上贻国之忧，轸念夜达昼。
简师行天诛，岌岌不敢后。
秦中出精甲，长道屈群丑。
言言七十城，易若摧瓦缶。
大野熄烽烟，多士释介胄。
两河关梁通，中原绝纷纠。
行者如蚁旋，居者如辐凑。
济南李征君，累业文献旧。
躬耕食其力，园田如错绣。
自经丧乱来，避地东西走。
草食面削□，布恕体盈垢。
先师有遗文，一一付君手。
万死逃一生，收藏免脱漏。
吾尝□其书，篇章灿琼玖。
读之京华馆，霜月动虚牖。
寻将刻枣梓，上俪钟鼎寿。
□称贤弟子，君乎实无负。
始予未相识，闻誉则已久。
昨枉过山斋，衡扉□□候。
吐饭欣接之，笑语忘辰酉。
议论悉超绝，白日云雾剖。
读书不窥园，□□在研究。
巢由尚羊裘，禄仕不挂口。
譬之天马驹，不肯恋栈豆。
裹粮出□□，归期迫夏首。
春容耀桃李，川色润栲杻。
太行入青云，千峰淡如帚。
黄河浪卷天，风雨怒蛟吼。
路经百载场，青苔白骨朽。
抵家拜丘坟，狐狸上荒阜。
俯仰成古今，野哭杂山溜。
莫伤门柞哀，晚节当大就。
立言绍前修，蚤夜猎文囿。
为国植英材，民俗尽归厚。
我家汉水上，昔别齿尚幼。
艰危十余年，骨肉知在否。
君归我何如，涕洒满衣袖。
执手河之干，临风一觞酒。
人生会合难，岂不怀亲友。
相期保令名，良时不可又。
望江南
魏浣初（明代）

江南忆，佳味忆江鲜。刀鲚霜鳞娄水断，河豚雪乳福山船，齐到试灯前。
龙兴客旅效子美寓居同谷七歌
李新（宋代）

有弟有弟汴之阳，共失所怙心摧伤。
裁书黄耳送不到，道远未知存与亡。
岁云暮矣天苍苍，雁飞安得随汝行。
呜呼四歌兮歌愈急，漏天为我同时泣。
题雪窗示璿庆
吴与弼（明代）

笃志宜师古，深功贵自今。弄丸元是熟，添火戒非钦。

历历圣贤对，昭昭上帝临。老怀何所祷，细写雪窗吟。
木犀花开折赠县宰代简
虞俦（宋代）

缃黄襞积间琉璃，病眼看花喜欲迷。
半树斓斑藏雾豹，一秋清欲辟尘犀。
谁分仙种来蟾窟，知有生香洗麝脐。
天女维摩应大笑，一枝扶上髻鬟低。
公子二首 其二
陶安（明代）

翩翩贵公子，新自塞垣归。雕翅珠玑帽，龙纹锦绣衣。

花前牙板按，灯下羽觞飞。愿汝崇清素，农桑业尚稀。
题万安野馆
朱熹（宋代）

身似孤云去复还，投装犹记此窗间。只应烟雨苍茫外，即是当时万叠山。
墨梅
释普度（宋代）

常忆西湖处士家，疏枝冷蕊自横斜。
精明一片当时事，只欠清香不欠华。
藏密楼
弘历（清代）

屋里通云磴，檐头出月轩。往来悦神智，阖辟具乾坤。

真得壶中趣，堪忘象外言。俯凭千顷碧，是我洗心源。
示海会道人
洪朋（宋代）

十方薄伽一条路，打破乾坤无处所。若人问我祖师禅，东边日出西边雨。
感事再用回向壁间旧韵二首 其一
朱熹（宋代）

江北传烽火，胡儿大入边。已闻隳列障，不但扰屯田。

借箸思人杰，摧锋属少年。偷安惭暇食，万灶起愁烟。
再作十绝寄胡伯负兵侍仲方尚书
李元实（宋代）

公家富贵足掀天，都出新州十九年。
若念象台今日客，方知澹老子孙贤。
江梅引 谢王子勉提刑送江梅二首 以上聚
姚燧（元代）

西湖不近上林隈。问江梅。定谁栽。莫是冥鸿，衔子远飞来。紫陌游人多不识，但惊看，青天霁，一树开。独有使君怜寂寞，为持杯。能几回。玉纤横管东风外，落日楼台。不恨明朝，飞雪满苍苔。恨杀南溪调鼎手，恐迟暮，到而今，霜鬓催。
赋洪景伯分绣阁
曹勋（宋代）

赤城今屏翰，濒湿浙右同。
不有仙人居，梅溽难从容。
洪仙下瀛洲，一笑除蒿蓬。
创阁俯江海，重檐焕云空。
排衙碧嶙峋，烟霞透玲珑。
遥岑与绝壁，但觉开青红。
爱之榜佳名，坐见群山工。
万叠烘晓日，六幕泛景风。
时时与宾僚，醉酌黄金钟。
请凭十二栏，更赋烟雨中。
题阙
林应亮（明代）

驿路近津桥，星河接海遥。露塘风折苇，沙屿月平潮。

远火渡头急，疏钟湖外飘。那堪凄凉夕，凉景入寒条。
原父兄近别入都寄此诗
刘攽（宋代）

水乡春尽事何如，绿树阴成谷雨初。杯里尚馀寒食酒，城中已雨鲙残鱼。

近来慵懒非常甚，别后嬉游益便疏。省事只图千日醉，劳心不读五车书。
静坐
王九思（明代）

老来堪静坐，多虑恐伤神。
诗不推敲就，情惟淡泊真。
香阶花影覆，芳树鸟声频。
兴到歌还舞，浑忘雪满巾。
酬赠绛台钱太尉见寄
魏野（宋代）

分符不独得民夸，玉署清华有棣华。
重耳山河初作主，阖闾宫阙旧为家。
风飘楼阁高低乐，日照池塘上下花。
多谢到州农未劝，双金先沐寄烟霞。
酬范记室云
何逊（南北朝）

林密户稍阴，
草滋阶欲暗。
风光蕊上轻，
日色花中乱。
相思不独欢，
伫立空为叹。
清谈莫共理，
繁文徒可玩。
高唱子自轻，
继音予可惮。
颂古十八首
释宝印（宋代）

一个形骸两姓名，入泥入水可怜生。
回头掣断黄金鏁，肯向毗卢顶上行。
诵拄杖
金锷（清代）

朝夕相依老病身，亦趋亦步最情亲。平生旧侣知多少，似汝扶持有几人。
简友人
吴则礼（宋代）

江山端无适俗韵，曳屐出门忘负疴。
林花工办作红雨，其奈一年春老何。
哭张唐公
王安石（宋代）

堂邑山林久寂寥，属车前日驻鸡翘。
冥冥独凤随云雾，南陌空闻引葬箫。
送淮漕洪监移节江东暂回天目
陈杰（宋代）

冷云初雁水明霞，遥见星躔动汉槎。
咫尺江淮分表里，一番礼乐又光华。
水通建业宁迂道，天近城南且过家。
忙处得閒应更好，故园秋色上黄花。
齐晋鞌之战(节选)
左丘明（先秦）

二年春，齐侯伐我北鄙，围龙。顷公之嬖人卢蒲就魁门焉，龙人公之。齐侯曰：“勿杀！吾与而盟，无入而封。”弗听，杀而膊诸城上。齐侯亲鼓，士陵城，三日，取龙，遂南侵，及巢丘。

卫侯使孙良夫、石稷、宁相、向禽将侵齐，与齐师遇。石子欲还，孙子曰：“不可。以师伐人，遇其师而还，将谓君何？若知不能，则如无出。今既遇矣，不如战也。”夏，有......(注：此处原文有缺。失新筑战事。)

石成子曰：“师败矣。子不少须，众惧尽。子丧师徒，何以复命？”皆不对。又曰：“子，国卿也。陨子，辱矣。子以众退，我此乃止。”且告车来甚众。齐师乃止，次于鞫居。新筑人仲叔于奚救孙桓子，桓子是以免。既，卫人赏之以邑，辞。请曲县、繁缨以朝，许之。仲尼闻之曰：“惜也，不如多与之邑。唯器与名，不可以假人，君之所司也。名以出信，信以守器，器以藏礼，礼以行义，义以生利，利以平民，政之大节也。若以假人，与人政也。政亡，则国家从之，弗可止也已。”

孙桓子还于新筑，不入，遂如晋乞师。臧宣叔亦如晋乞师。皆主郤献子。晋侯许之七百乘。郤子曰：“此城濮之赋也。有先君之明与先大夫之肃，故捷。克于先大夫，无能为役，请八百乘。”许之。郤克将中军，士燮佐上军，栾书将下军，韩厥为司马，以救鲁、卫。臧宣叔逆晋师，且道之。季文子帅师会之。及卫地，韩献子将斩人，郤献子驰，将救之，至则既斩之矣。郤子使速以徇，告其仆曰：“吾以分谤也。”

师从齐师于莘。六月壬申，师至于靡笄之下。齐侯使请战，曰：“子以君师，辱于敝邑，不腆敝赋，诘朝请见。”对曰：“晋与鲁、卫，兄弟也。来告曰：‘大国朝夕释憾于敝邑之地。’寡君不忍，使群臣请于大国，无令舆师淹于君地。能进不能退，君无所辱命。”齐侯曰：“大夫之许，寡人之愿也；若其不许，亦将见也。”齐高固入晋师，桀石以投人，禽之而乘其车，系桑本焉，以徇齐垒，曰：“欲勇者贾余馀勇。”

癸酉，师陈于鞌。邴夏御齐侯，逄丑父为右。晋解张御郤克，郑丘缓为右。齐侯曰：“余姑翦灭此而朝食。”不介马而驰之。郤克伤于矢，流血及屦，未绝鼓音，曰：“余病矣！”张侯曰：“自始合，而矢贯余手及肘，余折以御，左轮朱殷，岂敢言病。吾子忍之！”缓曰：“自始合，苟有险，余必下推车，子岂识之？——然子病矣！”张侯曰：“师之耳目，在吾旗鼓，进退从之。此车一人殿之，可以集事，若之何其以病败君之大事也？擐甲执兵，固即死也。病未及死，吾子勉之！”左并辔，右援枹而鼓，马逸不能止，师从之。齐师败绩。逐之，三周华不注。

韩厥梦子舆谓己曰：“且（旦）辟左右。”故中御而从齐侯。邴夏曰：“射其御者，君子也。”公曰：“谓之君子而射之，非礼也。”射其左，越于车下。射其右，毙于车中，綦毋张丧车，从韩厥，曰：“请寓乘。”从左右，皆肘之，使立于后。韩厥俛定其右。

逄丑父与公易位。将及华泉，骖絓于木而止。丑父寝于轏中，蛇出于其下，以肱击之，伤而匿之，故不能推车而及。韩厥执絷马前，再拜稽首，奉觞加璧以进，曰：“寡君使群臣为鲁卫请，曰：‘无令舆师陷入君地。’下臣不幸，属当戎行，无所逃隐。且惧奔辟而忝两君，臣辱戎士，敢告不敏，摄官承乏。”丑父使公下，如华泉取饮。郑周父御佐车，宛茷为右，载齐侯以免。 韩厥献丑父，郤献子将戮之。呼曰：“自今无有代其君任患者，有一于此，将为戮乎！”郤子曰：“人不难以死免其君，我戮之不祥。赦之，以劝事君者。”乃免之。
过小石潭
梅尧臣（宋代）

树老石连潭，潭深烟翠入。
群鱼石下游，独鸟潭上立。
泉暖草长绿，山高风自急。
徘徊兴不穷，苔屐云沾湿。
有客
姜特立（宋代）

有客访山间，愁襟一笑宽。
青灯亲软语，薄酒缓清欢。
林叔和见访道旧感叹因以为赠
叶适（宋代）

与子异州壤，取友四十年。
狂心蚤探索，出语乾道前。
向来朱建安，拊手笑渊源。
小心承父昆，刻意睎回骞。
不求垅断登，有路直如弦。
计其所不为，敌富逾百千。
众骏跨险远，独鹄超眇绵。
谓当共骖服，可以争联翩。
谁知竟大谬，寸影孤云边。
南省无姓名，挽眉自愁煎。
家蔬仅掩豆，野蝗来蔽天。
过我城西偶，相视各华颠。
寒菊已收花，枯吉未回泉。
人生寓地上，蚁垤交折旋。
中间较得失，区区等浮烟。
喜君佳儿侄，放笔追奔川。
许身若卧龙，斩蛟透重渊。
所虞气力豪，未爱规矩镌。
过翁非上肖，奕世始称贤。
从今掩蓬荜，同赋归来篇。
醉桃源
方千里（宋代）

良宵相对一灯青。相思写砑绫。去时情泪滴红冰。西风吹涕零。

去宛转，意飞腾。晴窗穿纸蝇。梦知关塞不堪行。忆君犹问程。
二月一日
韩淲（宋代）

一山春雪见梅花，渌涨沟流浸草芽。纵著峭寒虽较冷，不禁暄日便争华。

游蜂未放迷深树，回雁初归泊浅沙。步转横桥已孤绝，奈吹香处隔邻家。
高士咏。高凤
吴筠（唐代）

吾观时人趣，矫迹务驰声。独有高文通，讼田求翳名。

公车徒见累，爵禄非所荣。隐身乐鱼钓，世网不可撄。
绍兴以后祀五方帝六十首 黄帝奠玉币用《嘉安》。
郊庙朝会歌辞（宋代）

万椟之宝，一絇之丝。孕之育之，谁为此施。归之后神，神曰何为。

不宰之功，荡然四垂。
参政李秀叔挽词二首
周必大（宋代）

十载山林号后谿，三朝钟鼎列前疑。
进贤自许唐师德，持论人推萧望之。
玉立诸郎传素业，金声高弟振清规。
送车远莫陪千两，诔行深惭措一辞。
奉和白敏中圣道和平致兹休运岁终功就合咏盛明呈上
马植（唐代）

舜德尧仁化犬戎，许提河陇款皇风。指挥貙武皆神算，

恢拓乾皇是圣功。四帅有征无汗马，七关虽戍已弢弓。

天留此事还英主，不在他年在大中。
渔父词一十八首。知路
吕岩（唐代）

那个仙经述此方，参同大易显阴阳。

须穷取，莫颠狂，会者名高道自昌。
和袭美寄毗陵魏处士朴
陆龟蒙（唐代）

经苑初成墨沼开，何人林下肯寻来。若非宗测图山后，

即是韩康卖药回。溪籁自吟朱鹭曲，沙云还作白鸥媒。

唯应地主公田熟，时送君家麹糵材。
出城至龙泉院
郭祥正（宋代）

出城霜霰侵衣冷，入寺云山掠眼明。幸有青钱沽白酒，得閒行处即閒行。
王运判生辰二十韵
刘弇（宋代）

高蹑明昌会，全收杰俊声。庆缘庚入梦，粹是昴腾精。

梁日麒麟下，周年鸑鷟鸣。门庭诸谢美，襟韵七闽深。

姓字黄金榜，才华白玉京。五车经目尽，一赋未晡成。

在昔闻开泰，于时契陟明。经纶真主识，风采满朝倾。

迅击方秋隼，横骑上汉鲸。激昂孤立气，魁垒并游英。

决指西清迈，俄优左省行。尧天窥日月，汉陛右公卿。

豸脱台冠旧，轺驰使传轻。疮痍瘳物瘵，荆枳斸奸萌。

范辔归馀事，莱衣萃极荣。陋儒何幸会，庆诞适亲更。

芹块惭无补，笺毫浪有情。凉飔来翠帟，嘉气动雕楹。

潋滟千分酒，翂𦑉万里程。祈公此心切，立欲寿如彭。
过天彭怀昔游三首 其二
吕陶（宋代）

昔向朝亭种牡丹，花开酒熟不胜欢。雾中双眼犹能看，更约春深欲倚栏。
定花阻风五首
李曾伯（宋代）

客缆相衔系柳边，不禁雪浪苦粘天。
寻常溪口鱼暇贱，今度船留倍索钱。
许昌岁暮有怀
尹耕云（清代）

雨雪关河道阻跻，无情清颍日东西。白头乡梦萦儿女，赤手危疆怨鼓鼙。

急事有谁歌采艾，覆羹无补到吹齑。侧身北望天轩轾，鸾凤于今不定栖。
题许云江梅花仕女帐额 其二
许传霈（清代）

银缸背处玉钗斜，多事当年解语花。赢得溪山归枕席，何须仙眷艳林家。
谢郏亶秘校见访於锺山之庐
王安石（宋代）

误有声名只自惭，烦君跋马过茅檐。
已知原宪贫非病，更许庄周知养恬。
世事何时逢坦荡，人情随分值猜嫌。
谁能胸臆无尘滓，使我相从久未厌。
访何友大何左王水村因题其书楼
释今沼（明代）

相见皆如旧，门多君子俦。方塘回绿荫，高阁对青洲。

残雨海潮满，微云溪水流。歌声南浦外，日落采菱舟。
陈叔进秘书送鹑分粟为谢乃辱佳句次韵发笑
周必大（宋代）

有鹑不博禾三百，却向枯河掷钓缗。
他日陈平宰天下，如瑜翻作指囷人。
饭後自嘲
陆游（宋代）

岁熟家弥困，天寒酒阙倾。
仅能炊稻饭，敢望糁藜羹。
一榻解腰卧，四廊摩腹行。
诗人要疏瘦，此日媿膨脝。
送皎师归越
林逋（宋代）

林间久离索，忽忽望西陵。
静户初闻扣，归舟又说登。
野烟含树色，春浪叠沙稜。
幸谢云门路，同寻苦未能。
以诗句咏梅 老枝横出数花新
方蒙仲（宋代）

荒山俄积玉，老蚌忽明珠。惟是据枯槁，年来一字无。
濡须坞
龚相（宋代）

南北安危限两关，迅流一去几时还。凄凉千古干戈地，春水方生鸥自閒。
豺
邓林（宋代）

青蝇玷玉谗难辨，金索缠身食不甘。□彼谮人投畀汝，须教一饱内婪酣。
东风齐著力 春怨
曹溶（明代）

寒食初分，酸风犹急，敝尽貂裘。宾朋广坐，乐事也难留。

况值频宾画角，人消瘦、懒上秦楼。驼峰底，丝丝鬓雪，尘满吴钩。

远泪不须流。从此去、岁华暖到箜篌。陌头草绿，辇道美人游。

竞劝金壶酒罢，轻帆动、细雨兰舟。谁知是，依然闪塞，不断新愁。
契友夜酌联句
赵汝域（宋代）

银灯清谈久，乡情异路真。
醉能忘世故，狂欲静风尘。
细踏梅花月，长讴栗里春。
次刘晓窗九日韵十首
杨公远（宋代）

门前何用白衣来，旋买官醪亦可杯。
笑问黄花前日事，未生陶令为谁开。
不与老为期
白居易（唐代）

不与老为期，因何两鬓丝。才应免夭促，便已及衰羸。

昨夜梦何免，明朝身不知。百忧非我所，三乐是吾师。

闭目常闲坐，低头每静思。存神机虑息，养气语言迟。

行亦携诗箧，眠多枕酒卮。自惭无一事，少有不安时。
奉题执礼和台平章丹山隐玉峰石时寓江阴
王逢（元代）

昭代优勋旧，平章谢斗班。堂开新绿野，玉隐小丹山。

曣皖文璀新，孚尹气往还。昆丘玄圃畔，台峤赤城间。

不假工雕琢，元承帝宠颁。静容宾从仰，明烛鬼神奸。

秩礼均恒岱，谦光俯粤蛮。俨持周勃节，秀拥楚巫鬟。

树新珊瑚朵，苔封翡翠斑。座裀联绮縠，车毂映朱殷。

或跂双么凤，时窥一白鹇。炉香岚勃勃，檐雨瀑潺潺。

地缩三鳌岛，天长九虎关。文饶淫玩好，灵运癖跻攀。

日月由来绕，风云不暂閒。殷曾求傅说，汉亦聘商颜。

金匮盟藏券，青春诏赐环。皇基同永固，国步罢多艰。

馆阁题千首，琮璜价百镮。愿移铭盛烈，褒史著人寰。
老柏图为张心田赋
王冕（元代）

高堂素壁无纤埃，上有老柏参天来。
铜柯旁奋龙爪出，密叶暗拥玄云堆。
江干水落见白石，小竹无声弄秋碧。
君不见剑峰低空绝行迹，诸葛祠前二千尺，霜皮溜雨苔花蚀，至今父老犹能识。
邦衡再送皇字韵诗来次韵
周必大（宋代）

宾鸿列阵竞随阳，却向丹山隐凤凰。
银管题诗纷满帙，金钗度凤俨分行。
汉宫早促三更席，梁苑行称万寿觞。
顾我飘零无着处，非公湔祓尚谁望。
昌江
李光（宋代）

昌江真陋邦，芋魁的盈尺。逐客方阨陈，饱食度终日。
出游
陆游（宋代）

社近频逢雨，春深却喜晴。
畲烟傍山起，神鼓隔林鸣。
客驻观农饁，儿归遗母羹。
丰年多乐事，何以报时平？
似表复以诗来再次前韵并简似矩待
李纲（宋代）

吾宗抱逸韵，试吏得南屏。扫厅日哦诗，俗士驾敢并。

双溪与叠日，拄颊对佳境。诸昆奉板舆，晨夕严省定。

仲氏近剖符，鍊养窥丹井。叔兮久燕閒，禅要心独领。

何人絷骐骥，逸足未高骋。会当归本朝，宗社重九鼎。

衰疲老山林，耕钓供饵饼。叩门欣得朋，草草具醪茗。

追思会金陵，三载如食顷。契阔怀晤言，川途阻修永。

临流送将归，岁晏风霜冷。寄声昆季间，卜邻谁定肯。

天高烟雾深，且纵江湖艇。
上宗侯德少司马二十四韵
李锴（清代）

彊干敦磐石，和钧藉重臣。辟疆才实茂，长乐属原亲。

舟楫符康济，衣冠绝等伦。五兵循职旧，三俊吁贤新。

宠渥期无忝，刚方切自振。鼎虚金郑重，璧古玉璘霦。

公望推当世，儒宗系此身。曹臧持节苦，董相下帷频。

理蕴开天地，几先合鬼神。焦京传竟駮，施孟学宁醇。

道洽文章著，中诚外物驯。众流稀壅遏，随事及陶甄。

鄠杜栖迟士，龙蛇四十春。孤心孚泽雉，老骨挺江筠。

麋鹿从归隐，儿童伴食贫。在閒常勿勿，匪醉日泯泯。

疾有诗书癖，生同草木屯。潜麟端好缉，屈蠖敢求伸。

摭拾娱枪父，提携辱伟人。未尝谋面貌，直欲拔风尘。

谬宝帏中秘，回怜席上珍。骨非千里马，心见九方甄。

紫塞开霜路，青天仰日轮。大君施解作，万汇入弥纶。
湘春夜月 晴天养片云
沈鹊应（清代）

正新晴，闲闲一片低垂。莫道出处无心，此便恰宜时。

欲问迟回何待，待青天护养，渺尔神怡。怪前宵风雨，深藏远岫，此意谁知。

高横天际，静依日下，不解迷离。淡影轻身，氤氲气、任人遥指，难与幽栖。

多情美荫，怕日光、晒上酴醾。凭似汝，化无知误信、司天台，说佳气能奇。
临江仙
倪稱（宋代）

结束征鞍临驿路，长林积雪消初。天回春色到平芜。不禁杯酒初，便与故人疏。

一曲阳关歌未彻，仆夫催驾修途。非君思我更谁欤。西风吹过雁，应有寄来书。
寿岳漕
李曾伯（宋代）

檀溪翠雾晓轮囷，共庆皇华诞玉辰。
偻指明宵三五夜，从头新岁八千春。
且烦皎月清边徼，行逐东风造禁宸。
留取棠阴蔽南岘，为陪羊杜寿苍珉。
强立许酒不至因以趣之
李处权（宋代）

北里溪山翠满门，似闻小阮瓮浮春。
怜渠世乱益风味，念我途穷多苦辛。
旷士可无千日醉，浮生何事百年身。
临风日日香穿鼻，被缚甘为瓮下人。
剡溪书怀三绝 其一
卢襄（宋代）

山鸟逢春恰恰啼，桃花流水路犹迷。何时鼠子膏齐斧，笑领白云归剡溪。
去腊隐静山僧寄榧树子十二本柏树子十四本种
梅尧臣（宋代）

棐柏移皆活，风霜不变青。
冢垣虽阒寂，田客每丁宁。
不待为书几，常流作鬼庭。
东边夹路少，更致傥能令。
度岭赠闺人 其二
屈大均（明代）

三度携家此岭头，闺中秦越各欢愁。无多骨肉贫犹别，不尽关欢老更游。

玉枕频同新妇夜，红梅已谢故人秋。平生踪迹希梁孟，欲把吴门作首丘。
自题四科荐卷后
钱梦铃（清代）

雕文有如铸剑器，争时不争钝与利。又如风花下上飞，或飘茵席或堕厕。

文章莫与时命争，著作故须借声势。国门不敢擅增删，重是煌煌丞相制。

老生常谈何足珍，敢望三缣酬一字。詅嗤贻笑亦奚为，葬汝梓州兜率寺。
次韵俞祖仁寒翠亭翠字韵
李纲（宋代）

爱奇走山林，蜡屐穷幽閟。萧然岩壑趣，乃在经行内。

缅怀谪仙人，名湖自张谓。至今郎官湖，邈与岘山对。

我游古兰若，殿阁烟霞外。眷兹道傍亭，胜境久翳昩。

洗开松竹林，寒色霭苍翠。戏题榜间名，笔墨聊自恣。

时方春雨馀，涧水正横溃。泉声落亭前，散作珠点碎。

景物岂殊昔，因之不遐弃。佳哉二三子，诗酒作文会。

留连不忍去，吟哦薄昏晦。我咏诗中言，端有亭上味。
和同年韦学士华下途中见寄
韦庄（唐代）

绿杨城郭雨凄凄，过尽千轮与万蹄。送我独游三蜀路，

羡君新万九霄梯。马惊门外山如活，花笑尊前客似泥。

正是清和好时节，不堪离恨剑门西。
天仙子
和凝（五代）

柳色披衫金缕凤，纤手轻拈红豆弄。翠蛾双敛正含情， 桃花洞，瑶台梦，一片春愁谁与共。
洞口春红飞蔌蔌，仙子含愁眉黛绿。阮郎何事不归来？ 懒烧金，慵篆玉，流水桃花空断续。
送僧归日本
贯休（唐代）

焚香祝海灵，开眼梦中行。得达即便是，无生可作轻。

流黄山火著，碇石索雷鸣。想到夷王礼，还为上寺迎。
次韵李丞相送行二首 其一
李弥逊（宋代）

三年袖手卧江滨，着眼终成出世人。笔下风云作时雨，胸中丘壑作阳春。

买山尘外曾相见，漉酒愁边情更亲。惜取风骚等闲句，他时密膝咏臣邻。
饭罢散策遇细雨二首
杨万里（宋代）

秋暄团扇尚堪携，病脚朝来健似飞。
偶到溪头晴唤出，未穷山顶雨催归。
开禧纪事二首·其一
刘宰（宋代）

泥滑滑，仆姑姑，唤晴唤雨无时无。
晓窗未曙闻啼呼，更劝沽酒提壶荐。
年来贵，无酒沽。
临文
张耒（宋代）

一病废百嗜，好文心未忘。
南窗纳虚明，罗列陈缣缃。
茫昧考巢纳，典章断虞唐。
清妍进屈景，嶲永旌苏张。
少狂不自料，遇事形文章。
误逢作者叹，因复力披攘。
蹉跎生白发，始紬石室藏。
粗见汉家事，濡毫时否臧。
文词比工祝，不殊公卿行。
何用疲心精，舍本弃耕桑。
读赋意凌云，律令尊张汤。
荣华系遇合，才技无短长。
颇师老氏术，抱璞和其光。
无营以卒岁，刻意翰墨场。
减兰 与石重夫师铸夜话
易顺鼎（清代）

吹箫吴市。自古英雄皆若此。漫想逃禅。尚有恩雠未了然。

大江南北。才子谁知曾杀贼。剑气三分。他日封侯让与君。
送陈学士知常州
胡宿（宋代）

金斗城高二浙西，使君初拜武都泥。射堂五色开云的，齐队千兵衣水犀。

仙阁旧香芸辟蠹，使轩新荫李成蹊。下车定有中和曲，索米州民日倚輗。
抵密印寺逢晴
陶之典（清代）

望近毗卢旭影重，溪桥一似故人逢。百年听老钟声客，千嶂颜开佛日冬。

全染名山成锦绣，只留新雪辨芙蓉。雪畴正有商量事，耆旧先来自别峰。
期友不至
吕诚（元代）

长日閒吟步紫苔，流光转眼熟黄梅。雄风豪雨将春去，浊垢深泥少客来。

老柘叶稀愁茧瘦，草田水漫厌鹃催。题诗问讯王文学，怀抱何时一笑开。
太常乐 其七 饮福酒广安曲
杨亿（宋代）

簠簋既陈，吉蠲登荐。洗心防邪，肃祗祭典。陟降惟寅，笾豆有践。

百禄咸宜，淳耀丕显。
冬日放言二十一首 其八
张耒（宋代）

愈老愈嗜酒，益醉益自然。两人同坠车，醉者乃得全。

我不但醉酒，天和醉心源。当其醉甚时，更类痴与顽。
适越留别谯县张主簿、申屠少府
孟浩然（唐代）

朝乘汴河流，夕次谯县界。幸值西风吹，得与故人会。

君学梅福隐，余从伯鸾迈。别后能相思，浮云在吴会。
四明山记游八十韵
孙应时（宋代）

平生抱遐尚，抚剑远行游。
迹谢声利牵，心与岩壑谋。
东征泛沧海，南惊逾丹丘。
西登峨峨啸，北望关陇愁。
匡庐挽归辔，名字横九州。
出门宛在眼，欲往辄不酬。
人事具好乖，山灵岂吾分。
忽近益可笑，投老空自尤。
兹辰下芳香，会心得良俦。
赢良幸易足，决策遂所求。
中宵雨声断，逗晓霁色浮。
天容极莹净，风气正和柔。
瘦筇挟篮舆，野服兼轻裘。
遥遥指林麓，欣欣听溪流。
试屐请贤岭，弭盖白水湫。
飞湍响淙潺，怪松韵萧飕。
艰然小羊额，喘若料虎头。
甓石访岁期，负樵歌道周。
百折快一眺，千里森双眸。
峰峦何绵聊，脉络相缠缪。
化钧妙融结，神工巧雕锼。
长风动溟渤，洪涛簸瀛洲。
居鳌出贔屭，游龙绕蚴醪。
鲸鹏恣摩汤，虫鱼纷叠稠。
万怪各起伏，千帆递行留。
或坦若几席，或峨若冠旒。
或排若剑戟，或剡若戈矛。
或舞若鸾凤，或骤若骅骝。
或若戏狻猊，或若斩貔貅。
俨然开明堂，玉帛朝诸侯。
赫然会岐阳，长围方大块。
鏖战临工平，坚壁持鸿沟。
广野列车骑，中军严旆斿。
开譬洪茫茫，变化久悠悠。
愕眙不得语，形容那可侔。
仙树四十围，蟠根几千秋。
老干枯不死，新荣翠相樛。
飚驭定来止，桑田行验不。
遗迹信所闻，轻举当何由。
东财径崇冈，左右罗平畴。
人家散鸡犬，村坞来羊牛。
官片毕薪炭，春事动耝耰。
土腻少沙石，气寒无麦麰。
荒蹊夹桃李，密荫间梧楸。
是中可避世，何劳更乘桴。
骈岩下苍峭，别岫争崒崷。
熟知一刹胜，逝肯中道休。
杖锡毁巉绝，雪窦仍阻修。
停云朝漠漠，刚风书飂飂。
盘磴度方桥，广宇连飞楼。
珠玑错藻绣，金碧照彤髹。
撞钟食千指，鸣板灯百篝。
真成天上居，不涉人间忧。
周遭富佳致，徜徉得穷搜。
妙峰远色凑，锦镜波光浏。
两溪来活活，千丈落漉漉。
深瀑摽随凫，空潭隐灵虬。
倒窥凛欲眩，俯掬清敢漱。
涧草高下积，岩花零乱抽。
挂壁邮猱捷，食芩闻鹿呦。
日长转睍睆，雾暗啼钩辀。
修生奏琴瑟，细溜锵琳璆。
占晴喜哢鹊，畏雨愁呼鸠。
何妨共斋钵，且复荐茶瓯。
老僧颇好事，幅画肯见投。
随意宿山房，无眠听更筹。
念昔身万里，及此天一陬。
登临世界阔，挽仰戏月遒。
荣辱两蜗角，聚散一海沤。
尘鞅自束缚，名场相敌雠。
不念猿鹤怨，坐令泉石羞。
心期晚乃惬，俗驾我尚优。
胜具学支许，奇踪非陵刘。
时哉山梁雉，乐矣濠上鯈。
聊追兴公赋，不叹柳子囚。
招招知音子，为我同声讴。
青玉案·人生南北如歧路
宋珏（明代）

人生南北如歧路。世事悠悠等风絮。造化小儿无定据。翻来覆去，倒横直竖，眼见都如许。
伊周功业何须慕。不学渊明便归去。坎止流行随所寓。玉堂金马，竹篱茅舍，总是无心处。
后天易吟三十首 其十六
方回（元代）

细玩文王卦，如何法地方。田从一井起，乡遂及要荒。
王知章尉河内
梅尧臣（宋代）

古县太行下，老槐三四株。
以言新作吏，不似旧为儒。
黄绶心犹壮，青云志岂无。
汉朝吾远祖，不道此官麤。
五老峰
李纲（宋代）

五峰秀出如五老，须发苍然长美好。问之不肯道姓字，俨若子房从四皓。

商山采芝亦已久，汉庭辟谷何其早。优游相与定储皇，携手江湖共幽讨。

化为峰石寄山巅，下视尘寰真电扫。衣冠想像犹伟然，容貌至今初不槁。

祗应明月见当时，间有白云来问道。逝将筑室近峰前，岁晚相依得相保。
次韵徐爽见寄
胡宿（宋代）

五两青丝帝渥深，平时可敢叹英沈。侏儒自是长三尺，

澼纩都来直数金。寂寞死灰人丧偶，婆娑生意树交阴。

年来想见琼枝色，久梦蘧蘧到竹林。
送古上人化漆金州
饶节（宋代）

松外寒梅已破春，道人持钵是行人。停舟山畔功成后，早晚归来细问津。
赠景福顺长老二首
苏辙（宋代）

屈指江西老，多言剑外人。
身心已无著，乡党漫相亲。
窜逐知何取，周旋意甚真。
仍将大雷雨，一洗百生尘。
落梅
王之望（宋代）

春意枝间忽暗惊，乘风作阵去纵横。
苍苔可忍欺香骨，粉蝶无端乱舞英。
有恨应羞霜月照，锺情犹赖晚风轻。
梦回一夜频搔首，肠断空阶骤雨声。
双烈诗 其一
李觉斯（明代）

君不见，枝上花，朱丹并蒂摇丹霞。又不见，花间月，圆似金盘皎如雪。

一朝风起捲落英，银汉无声月轮缺。东飞片片西汎汎，蟾光惨淡烟水中。

谁收破镜还天上，谁绾香魂归树丛。君心似石不可转，月意花情自深浅。

秪道将军宝剑长，那知公子英姿短。良人一去画楼空，银筝锦瑟闭春风。

已抛宿草埋新绿，肯把缘丝断旧红。愿作春绫握君手，愿作含珠入君口。
戒永州道闻思归乐三首
曾丰（宋代）

张翰陶潜出信缘，思莼爱菊返丘园。
帝魂已托杜鹃去，今汝宁非二子魂。
诗 其五
司马彪（魏晋）

泛泛江汉萍，飘荡永无根。
奉同张敬夫城南二十咏
朱熹（宋代）

纳湖
诗筒连画卷，坐看复行吟。想像南湖水，秋来几许深。

东渚
小山幽桂丛，岁暮霭佳色。花落洞庭波，秋风渺何极！

咏归桥
绿涨平湖水，朱栏跨小桥。舞雩千载事，历历在今朝。

船斋
考盘虽在陆，滉漾水云深。正尔沧洲趣，难忘魏阙心。

丽泽堂
堂后林阴密，堂前湖水深。感君怀我意，千里梦相寻。

兰涧
光风浮碧涧，兰杜日猗猗。竟岁无人采，含薰祗自知。

书楼
君家一编书，不自圯上得。石室寄林端，时来玩幽赜。

山斋
藏书楼上头，读书楼下屋。怀哉千载心，俯仰数椽足。

蒙轩
先生湖海姿，蒙养今自閟。铭坐仰先贤，点画存彖系。

石
疏此竹下渠，漱彼涧中石。暮馆绕寒声，秋空动澄碧。

卷云亭
西山云气深，徙倚一舒　。浩荡忽搴开，为君展遐眺。

柳堤
渚华初出水，堤树亦成行。吟罢天津句，　风拂面凉。

月榭
月色三秋白，湖光四面平。与君凌倒景，上下极空明。

濯清
涉江采芙蓉，十反心无斁。不遇无极翁，深衷竟谁识？

西屿
朝吟东渚风，夕弄西屿月。人境谅非遥，湖山自幽绝。

淙琤谷
湖光湛不流，嵌窦亦潜注。倚杖忽琮琤，竹深无觅处。

听雨舫
彩舟停画桨，容与得欹眠。梦破蓬窗雨，寒声动一川。

梅堤
仙人冰雪姿，贞秀绝伦拟。驿使讵知闻，寻香问烟水。

采菱舟
湖平秋水碧，桂棹木兰舟。一曲菱歌晚，惊飞欲下鸥。

南阜
高丘复层观，何日去登临？一目长空尽，寒江列暮岑。
乱后
司空图（唐代）

羽书传栈道，风火隔乡关。病眼那堪泣，伤心不到间。
女冠子
鹿虔扆（五代）

凤楼琪树，惆怅刘郎一去。正春深，洞里愁空结，

人间信莫寻¤

竹疏斋殿迥，松密醮坛阴。倚云低首望，可知心。

步虚坛上，绛节霓旌相向。引真仙，玉佩摇蟾影，

金炉袅麝烟¤

露浓霜简湿，风紧羽衣偏。欲留难得住，却归天。
幻居庵观明万历名人分写大方广佛华严经
汪仲鈖（清代）

暑风吹满娑罗径，《华严》墨海探佛乘。阅古奚惭肉眼肉，偷闲却爱净域净。

前贤已往尘劫换，故纸初开墨香迸。译经人称晋法业，补经年记唐证圣。

清凉师疏微可参，金轮帝序秽堪屏。世界真从檐卜藏，光明定有兜罗映。

百年以前道琳出，万历之间宝阁盛。三吴文物借庄严，五载衣粮费千请。

好事当时各擅名，传观我辈尤生敬。寒山弟子赵宦光，笠坞学人文震孟。

松圆诗老钤记亲，雪峤禅师偈语证。余人半为祈功德，或者径欲逃名姓。

闲心无著即为安，公案已添毋乃病。此去中峰去住曾，此经异代迁流更。

十万文同龙树裒，七万字许宜官并。伊余白业久欲专，在家俗缘嗟未竟。

笔聚须弥徒尔为，墨量大海何能称。且领清甘饭后茶，稍闻疏寂花前磬。

重来牢记看经时，屡那白月当炎令。
寄人
李群玉（唐代）

寄语双莲子，须知用意深。莫嫌一点苦，便拟弃莲心。
游凝祥池饮
刘攽（宋代）

柳绿蒲新小曲江，洞门岑寂闭仙幢。波心殿影遥相况，花底禽声各自双。

薄俸犹能偿酒券，老年无事守书窗。街头月色缓归去，调笑相随白玉缸。
咏杖头童子
章志宗（明代）

出入不离手，行藏赖尔扶。莫辞行路远，应念老人孤。

下水测深浅，探朋窥有无。待看仙诏下，携汝上清都。
崖门谒三忠祠
陈恭尹（清代）

山木萧萧风又吹，两崖波浪至今悲。
一声望帝啼荒殿，十载愁人来古祠。
海水有门分上下，江山无地限华夷。
停舟我亦艰难日，畏向苍苔读旧碑。
左仆射相国冀公东斋幽居（同黎拾遗赋献）
岑参（唐代）

丞相百僚长，两朝居此官。成功云雷际，翊圣天地安。

不矜南宫贵，只向东山看。宅占凤城胜，窗中云岭宽。

午时松轩夕，六月藤斋寒。玉珮罥女萝，金印耀牡丹。

山蝉上衣桁，野鼠缘药盘。有时披道书，竟日不著冠。

幸得趋省闱，常欣在门阑。何当复持衡，短翮期风抟。
重赠卢谌
刘琨（魏晋）

握中有悬璧，本自荆山璆。
惟彼太公望，昔在渭滨叟。
邓生何感激，千里来相求。
白登幸曲逆，鸿门赖留侯。
重耳任五贤，小白相射钩。
苟能隆二伯，安问党与雠？
中夜抚枕叹，想与数子游。
吾衰久矣夫，何其不梦周？
谁云圣达节，知命故不忧。
宣尼悲获麟，西狩涕孔丘。
功业未及建，夕阳忽西流。
时哉不我与，去乎若云浮。
朱实陨劲风，繁英落素秋。
狭路倾华盖，骇驷摧双辀。
何意百炼刚，化为绕指柔。
山村日暮
释永颐（宋代）

犊背斜阳暖，茅蒋石树穿。
行人识冈路，饥鹊噪沙田。
远浦生微月，荒皋起暝烟。
群乌飞散尽，寒水漾渔船。
阴风次衡元度韵
傅察（宋代）

水柳缆孤舟，飘飘万里秋。
远风来不断，高浪去还收。
菰苇萧疏折，烟云惨淡浮。
赖如师德生，舟子亦多愁。
送子婿林申甫还侍
陈傅良（宋代）

锵锵笙磬阼阶东，穆穆黄流玉瓒中。
近在门阑无此称，老来襟抱更谁同。
幽燕遗恨须收第，孔孟微言要忍穷。
精舍一区泉石好，何时相就看冥鸿。
古意赠孙翃
徐仁友（唐代）

南望缑氏岭，山居共涧阴。东西十数里，缅邈方寸心。

云日落广厦，莺花对孤琴。琴中多苦调，凄切谁复寻。
汶口
乔宇（明代）

九峰南望碧嵯峨，汶水平添一丈波。
渡口客来休更过，北溪山雨正滂沱。
渔父·松江蟹舍主人欢
张志和（唐代）

松江蟹舍主人欢，菰饭莼羹亦共餐。
枫叶落，荻花干，醉宿渔舟不觉寒。
归田趣
杨士奇（明代）

霜鬓萧萧，皇恩重、赐归田里。郊郭外、草亭四面，青山绿水。

好鸟好花春似昔，同时同辈人无几。一布袍、棕帽任消摇，东风里。

芳草岸，平如砥。垂杨径，清如洗。散牧处、冉冉晴霞飞绮。

江色比于怀抱净，都无一点閒尘滓。更小儿、牛背有书声，清人耳。
幽居志兴
上鉴（清代）

戢影衡门下，悠然物外身。择林知鸟异，藏尾识龙神。

山静云光活，溪閒草色新。废琴兼病鹤，相与得天真。
寄高阳宰张即功
赵鼎臣（宋代）

方丈仙山客，高阳辩士乡。圣朝新命吏，茂宰近为郎。

烽火三关戍，尘埃百战场。幽燕通聘问，蕃汉杂耕桑。

政简人安堵，刑清舍掩棠。万家鱼蟹贱，十里芰荷香。

置酒时多暇，裁诗夜未央。水摇天影乱，风送角声长。

骤见秋云白，相思塞草黄。无忘寄消息，看取雁南翔。
偈倾一百三十三首
释法薰（宋代）

衲僧公验，突出难辨。
手眼通身，只得一半。
水调歌头（刘左史光祖生日庆八十）
魏了翁（宋代）

山岳会元气，初度首王春。扶持许大穹壤，全德付耆英。二万九千日力，四百八旬甲子，酿此杰魁人。玉剑卧霜斗，金锁掣天扃。

学宗师，人气脉，国精神。不应闲处袖手，试与入经纶。磊落蟠溪感遇，迢递彭笺岁月，远到漆园椿。用舍关时运，一片老臣心。
朝谒太清宫九首
真宗（宋代）

独龙之圣，降生万乡。
教流清净，道符混茫。
大君肃谒，盛公允藏。
森罗羽术，躬牙萧乡。
簪绂济济，钟石洋洋。
高真至止，介福诞祥。
伦樾溪宅咏并蒂兰
王渐逵（明代）

幽兰生渚泽，托根向高门。垂敖列文砌，纷茜映漪泉。

铅华自深远，素质崇性真。岂徒著馨媚，亦复协祥庆。

委和启乾象，双萼挹厚坤。仲夏纪嘉节，雅会集群贤。

吁嗟予谬蹇，亦得预斯燕。连篇枉瑶玖，空惭匪能文。

沉思杳终夜，百罚夫奚言。
杂兴
陆游（宋代）

少年岂知酒，借醉以作狂；中年狂已歇，始觉酒味长，湛湛瘿樽绿，酌以红螺觞，醒醉不可名，兀坐万事忘。
仿昭代诸家体三十八首 二十四 朱九江曰藩 闺怨
王夫之（明代）

章台垂柳叶凋秋，孤怨孤栖荡妇楼。六朝香粉丁都护，万里戎韬霍小侯。

明月机中双纽缕，黄云城上千金钩。此生不拟长相忆，犹梦落花逐上流。
河南府试十二月乐词。四月
李贺（唐代）

晓凉暮凉树如尽，千山浓绿生云外。依微香雨青氛氲，

腻叶蟠花照曲门。金塘闲水摇碧漪，老景沉重无惊飞，

堕红残萼暗参差。
游松光岩得斝字
郭之奇（明代）

携手入青山，输情凭绿斝。自赧酒肠轻，浩落因友藉。

松岩旧所耽，趁此暮春暇。参差迷岫云，近远纷相迓。

朝雨蓄微泉，石湿未全泻。屐齿滑苔痕，扪萝微可借。

攀扶向石床，指点从僧舍。步驰杂啸歌，清赏谁能罢。

兴言今古殊，仰俯倏焉乍。童冠沂雩中，少长崇山下。

所欣情事如，肯认风光亚。成诗问几人，归咏各无差。

主有未尽欢，余曰未卜夜。浩然千载思，留兹一刻价。

收拾春宵馀，持以返造化。
鹧鸪天（九月十三日携家游夏氏林亭燕集作，并送汤词）
葛胜仲（宋代）

小榭幽园翠箔垂。云轻日薄淡秋晖。菊英露浥渊明径，藕叶风秋叔宝池。

酬素景，泥芳卮。老人痴钝强伸眉。欢华莫遣笙歌散，归路从教灯影稀。
题请息斋六言
范成大（宋代）

不惜人扶难拜，非关我醉欲眠。
劳君敬枯木耳，恐汝见湿灰焉。
结草庵与黄二宣饮
程敏政（明代）

厌见敲篷雨，来寻结草庵。土峰新鹫岭，石涧小龙潭。

路绕蔬畦外，城当竹院南。客怀消不尽，一饭听吾谈。
约刘学录同潘喻二丈集沧洲
陈宓（宋代）

一年拟待中秋夕，连日频闻正午雷。
天若有心开玉匣，月应无恨入金罍。
素娥与我元无分，秀句凭君试为催。
取出团圆盈天璧，不教留在白云堆。
宿泗洲院
刘弇（宋代）

羸骖戢束来闽岭，晚岁峥嵘宿泗洲。一缕蝉联通鸟道，万鞓层泗挂民畴。

林标入夜梢云梵，暖色先春动毳裘。谁把地祇金锁掣，踏开行客古今愁。
云
刘克庄（宋代）

农家望汝卜年丰，似絮如峰陟不同。
纵有浓阴工阁雨，略无定不喜随风。
往来与月为仇敌，舒卷和天尽蔽蒙。
安得竦身腾汗漫，叫开阊阖扫长空。
杂兴
张镃（宋代）

龙泉伴太阿，潜伏如几秋。
光气不容揜，夜夜冲斗牛。
一朝堀青不，双龙获兼收。
拭以华阴上，百神见之愁。
若使无张雷，恐非剑所羞。
居无屋
李光（宋代）

处世若传舍，吾生聊托宿。志士守蜗庐，幽人卧空谷。

君看汉梁董，日享万钟禄。华榱庇千间，子孙无托足。

海南吾欲老，是处堪卜筑。结庵傍松林，开牖面修竹。

野老日往来，席地有棋局。俯仰天地宽，莫叹居无屋。
再赋二律 其二
林旭（清代）

此间频作客，惭愧累华筵。得句劳相慰，纵谈忘失眠。

未胜贱子感，多谢大家贤。来日沧江去，虚留惜往篇。
白日偶无客青山长对门
韩淲（宋代）

人生等戏剧，衮衮徒区区。
老身其回头，今有古非无。
惜别行
严羽（宋代）

男儿一片万古心，满世寥落无知音。今朝见君握君手，大笑浩荡开烦襟。

携尊下马清溪侧，脱略寒温忘主客。何处闲云海上来，为我山边起秋色。

自顾沈迷类蜀庄，爱君才术过冯唐。座中然诺两相许，一饮不觉连百觞。

下悲世事及危乱，上话古昔穷兴亡。高歌未断唾壶缺，起视落日神飞扬。

挽君不留惜君去，恨不移家近君住。人生行止皆由天，我辈岂得长相聚。

风尘澒洞一回首，岁月易失红颜暮。离心一夜谁得知，万里惊涛浩东注。
青山道中
方回（元代）

插天天目隐云中，但见苕溪绿向东。
半折竹初经腊雪，争妍麦已眩春风。
翻飞水鸟偏饶白。窄小村船亦画红，
闻说南塘赵书宅，近来毁卖与琳宫。
杂兴
安夏（明代）

日日双扉掩，经旬罢整冠。夕阳僧寺远，秋雨女萝寒。

有竹深藏屋，无花强倚阑。新来缘病懒，不上钓鱼滩。
临江仙
杨芳灿（清代）

记否徵歌桃叶渡，当筵频醉罗裙。东风吹暖一楼春。

花香欢气息，柳弱妾腰身。

漂泊天涯人易老，佳游早谢前尘。药炉经卷伴黄昏。

鬓沾秦塞雪，梦断楚山云。
早发陕州途中赠严秘书
清江（唐代）

此身虽不系，忧道亦劳生。万里江湖梦，千山雨雪行。

人家依旧江，关路闭层城。未尽交河虏，犹屯细柳兵。

艰难嗟远客，栖托赖深情。贫病吾将有，精修许少卿。
秋日西湖閒泛
林逋（宋代）

水气并山影，苍茫已作秋。
林深喜见寺，岸静惜移舟。
疏苇先寒折，残虹带夕收。
吾庐在何处，归兴起渔讴。
秋夜有怀醉书十韵
王琮（宋代）

秋风从何来，飒飒入窗牖。
残镫耿不寐，照我客颜厚。
故园岂不耿，亦颇兴怀否。
黄金桂百树，碧玉池十亩。
猿鹤响空山，亭台映疏柳。
觥筹杂野蔌，笔砚得耿友。
愁无弹鹊句，隽有持螯手。
人生行乐耳，功名有时有。
点检屐几两，土苴米五斗。
浩然归去来，成事不如酒。
雨晴渡关二首
宗泽（宋代）

燕北静胡尘，河南濯我兵。
风云朝会合，天地昼清明。
泣涕收横朝，焦枯赖发生。
不辞关路远，辛苦向都城。

荡涤真成快，氛霾不敢阴。
万花恩泽了，二麦宠光深。
地势胆仙掌，河源识帝心。
马头迎霁色，诗句日边寻。
后江行十绝
岳珂（宋代）

叫着渔郎急掉头，一声别浦听莲讴。
山遥水远应同趣，我亦青帘问酒楼。
东楼晚眺
郭谏臣（明代）

散帙倚东楼，川原一望收。蝉鸣黄叶寺，凫下白蘋洲。

落日青山外，西风古渡头。江乡景堪爱，禾黍万家秋。